Reserwebank stoot rentekoers opArgieffoto (Foto: stevepb, Pixabay) Die Reserwebank het Donderdag die repokoers met 25 basispunte na 3.75% verhoog. Dit is die eerste verhoging in drie jaar. Lesetja Kganyago, president van die Reserwebank, het gesê drie lede van die monetêre beleidskomitee was ten gunste van die verhoging, terwyl twee lede verkies het dat die koers onveranderd moet bly. Dit beteken dat die prima-uitleenkoers van handelsbanke na 7.25% verhoog. Abigail Moyo, woordvoerder van die vakbond Uasa, het gesê dit is goeie nuus vir pensioenarisse wat staat maak op rente uit spaargeld, maar ŉ knou vir diegene met skuld. Volgens Moyo word 12 verdere verhogings oor die volgende drie jaar verwag. Uasa maan Suid-Afrikaners om hul begrotings baie streng te bestuur en slim te werk te gaan met hul finansies. Reza Hendrickse, portefeuljebestuurder by PPS Investments, verwag ook ŉ geleidelike verhoging van die rentekoers. “Die Reserwebank se kwartaallikse vooruitskattingsmodel verwag rentekoersverhogings elke kwartaal vir die volgende drie jaar. Dit blyk effens aggressief te wees in dié stadium, maar ons besef dat die besluit sensitief sal wees vir wêreldwye inflasie-dinamika en beleidsbesluite.” The MPC decided to increase the repurchase rate by 25 basis points to 3.75% pic.twitter.com/Naxzyhei29 — SA Reserve Bank (@SAReserveBank) November 18, 2021